Departement 'speel regspeletjies' oor Limpopo-grondeis | Maroela Media
(Argieffoto: Spencer Pugh/Unsplash.com)
Die DA het aan die minister van landelike ontwikkeling en grondhervorming, Thoko Didiza, geskryf ná bewerings deur haar departement dat hy nié teen 'n hooggeregshofbevel, wat hom beveel om die plaas Nooitgedacht in Limpopo aan David Rakgase te verkoop, gaan appelleer nie.
Die DA sê hy het inligting dat die departement dit wél gaan doen.
Maroela Media het vroeër berig Reggie Ngcobo, Didiza se woordvoerder, het gesê "die departement gaan nié appelleer teen die hooggeregshof se uitspraak nie en berus hom by die hof se besluit".
Die spertyd verstryk vandag.
Verlede maand het die hooggeregshof in 'n waterskeidingsaak in sy guns beslis.
"Die DA soek duidelikheid oor die kwessie. As die staat beoog om sy appèl teen die uitspraak te laat vaar, moet hy dit amptelik doen en nie speletjies speel met die emosies van mnr. Rakgase nie. Hy hunker daarna om die grond te besit wat hy al bykans 30 jaar lank suksesvol bewerk en produktief bedryf," het Annette Steyn, die DA se woordvoerder oor landelike ontwikkeling, Vrydag gesê.
"Die ANC-regering gee voor dat hy omgee oor die bemagtiging van opkomende swart boere, terwyl hulle in der waarheid oneerlike politici is wat die werklike frustrasies van mense uitbuit om stemme te werf en mag en rykdom bymekaar te maak."
Steyn sê pres. Cyril Ramaphosa het vroeër vanjaar gesê die regering gaan begin met 'n sogenaamde landbourevolusie wat Suid-Afrikaners gaan bemagtig om te boer. "Tog word baie opkomende boere, soos mnr. Rakgase, met elke beskikbare hulpbron in die ANC-regering se arsenaal beveg om die grond te bewerk wat hulle reeds het."
Sy sê die ANC se "onsamehangende en teenstrydige standpunt" oor grondhervorming is die rede waarom die grondkwessie steeds nie opgelos is nie. "Daar is duisende swart boere soos mnr. Rakgase, wat al dekades lank die reg geweier word om die staatsgrond te koop waarop hulle werk en woon, en wat deur staatsbeheer as lewenslange huurderboere gehou word."
Die DA sê as die departement dan nié teen die bevel gaan appelleer nie, moet hy begin met die proses om die grond aan Rakgase te verkoop.
DA David Rakgase grondhervorming In die nuus
Dit wys jou die ANC stel nie daarin belang om eienaarskap van grond aan anderskleuriges te gee nie, maar eerder om eenvoudig net die wit boere te onteien vir politieke punte.
Dit gaan maar oor die ANC se kommunistiese ingesteldheid.
Hy "boer" al 30 jaar op die plaas maar kan steeds nie die grond koop nie, hoe is dit suksesvol en produktief. Die ANC is nou in n hoek gedruk ek wil graag sien hoe gaan hulle die een hanteer.
Ek het 4.5jaar gewag as "Gewillige Verkoper" om my plaas se geld in 2005 uit die "veragbare" Minister te bekom. Dit het geweldige repurkussies vir my en my gesin gehad. Die "Gewillige Verkoper" beleid van destyds het goed gewerk maar burokrate soos sy, het gemaak dat dit nie werk nie. Na 'n media veldtog en baie druk en siviele hofsake het sy uiteindelik die betaling gemagtig. As ek al onbevoegdheid gesien het, is sy die versinnebeelding daarvan. Hulle maak my naar.